། བཞི་པ་ནི།  ཐེག་ཆེན་གྱི་ཟབ་པ་དང་རྒྱ་ཆེ་བ་གཉིས་ཀ་སྟོན་པའི་དམ་ཆོས་སྤོང་ཞིང་།  ཕྱི་རོལ་པའི་བསྟན་བཅོས་ལྟ་བུ་དམ་ཆོས་ལྟར་སྣང་ལ།  རང་ཉིད་དགའ་མགུ་ཞིང་གཞན་ལ་སྟོན་པར་བྱེད་ན་ཕམ་པ་བཞི་པ་ཡིན་ནོ།  ། ཁ་ཅིག་བཞི་པོ་རེ་རེ་ལས་གཉིས་གཉིས་ཕྱེད་ནས་ཕམ་པ་བརྒྱད་དུ་བྱེད་པ་ཡང་ཡོད་དོ།  ། གཉིས་པ་བསླབ་བཏུས་ནས་བཤད་པའི་ཕམ་པ་ལ་བཅུ་བཞི་ཡོད་པའི།  དང་པོ་དཀོན་མཆོག་གི་དཀོར་མ་བྱིན་པར་ལེན་པའི་ཕམ་པ་ནི།  དཀོན་མཆོག་གསུམ་གང་རུང་གི་དཀོར་འཕྲོག་གམ་འཕྲོག་ཏུ་འཇུག་པ་ན་ཕམ་པའོ།  ། དེ་ལ་སངས་རྒྱས་ནི་སངས་རྒྱས་དངོས་དང་སྐུ་གཟུགས་གང་རུང་ངོ་།  ། ཆོས་ནི་ལུང་གི་ཆོས་གླེགས་བམ་དུ་བྱུང་བ་རྣམས་སོ།  ། དགེ་འདུན་ནི་འཕགས་པ་ཡིན་ན་གཅིག་དང་།  སོ་སྐྱེས་ཡིན་ན་དགེ་སློང་བཞི་ལོངས་པ་ཡན་ཆད་དོ།  ། འདི་རྣམས་རེ་རེའི་རྫས་འཕྲོག་ན་ཡང་ཕམ་པ་གསུམ་ཡོད་པ་ཡིན་ནོ།  ། གཉིས་པ་དམ་པའི་ཆོས་སྤོང་བའི་ཕམ་པ་ནི།  སྡེ་སྣོད་གསུམ་གྱི་ཆ་རེ་རེ་ལ་སྐུར་པ་བཏབ་ན་ཉེས་བྱས་སུ་འགྱུར་རོ།  ། འདིར་ནི་དོན་གྱི་ཆ་ཚང་བ་ལ་རྒྱལ་བས་གསུངས་པ་མ་ཡིན་ནོ།  ། ཞེས་སྐུར་བ་འདེབས་པ་ན་ཕམ་པ་གཉིས་པ་ཡིན་ནོ།  ། གསུམ་པ་རབ་བྱུང་ལ་འཚེ་བའི་ཕམ་པ་ནི།  ངག་གི་སྒྲ་ཚུལ་ལྡན་དང་ཚུལ་འཆལ་གང་རུང་ལ་སྦྱོར་བ།  ངུར་སྨྲིག་འཕྲོག་གམ་འཕྲོག་ཏུ་འཇུག་གམ།  བཙོན་རར་འཇུག་གམ།  བརྡེག་གམ།  རབ་བྱུང་གི་གཟུགས་བརྙན་ལས་འབེབས་པར་བྱེད་ན་ཕམ་པ་གསུམ་པ་ཡིན་ནོ།  ། བཞི་པ་མཚམས་མེད་པའི་ཕམ་པ་ནི།  ཕ་མ་གསོད་པ་སོགས་ཀྱིས་མཚམས་མེད་ལྔ་པོ་གང་རུང་ཞིག་བྱེད་ན་ཕམ་པ་བཞི་པ་ཡིན་ནོ།  ། ལྔ་པ་ལོག་ལྟ་བཞིའི་ཕམ་པ་ནི།  བདེན་པ་བཞི་དང་སྐྱེ་བ་སྔ་ཕྱི་དང་།  ལས་འབྲས་སོགས་མེད་དོ་ཞེས་ལོག་པར་བལྟ་བར་བྱེད་ན་ཕམ་པ་ལྔ་པ་ཡིན་ནོ།  ། དྲུག་པ་གནས་འཇིག་པའི་ཕམ་པ་ནི།  གྲོང་དང་གྲོང་ཁྱེར་སོགས་ཉོན་མོངས་པའི་བསམ་པས།  རང་གིས་བཤིག་གམ་གཞན་བཤིག་ཏུ་འཇུག་ན་ཡང་ཕམ་པ་དྲུག་པ་ཡིན་ནོ།  ། བདུན་པ་སྣོད་མིན་ལ་ཟབ་མོ་བཤད་པའི་ཕམ་པ་ནི།  སྟོང་པ་ཉིད་ཀྱི་ཆོས་བསྟན་ན་སྐྲག་པར་འགྱུར་བའི་གང་ཟག་ལ་སྟོང་པ་ཉིད་ཀྱི་ཆོས་བསྟན་ཏེ་སྐྲག་ནས་སྟོང་ཉིད་ལས་ཕྱིར་བཟློག་ན་ཕམ་པ་བདུན་པ་ཡིན་ནོ།  ། བརྒྱད་པ་ཐེག་ཆེན་ལས་བཟློག་པའི་ཕམ་པ་ནི།  རྫོགས་བྱང་དུ་སེམས་བསྐྱེད་དེ་ཐེག་པ་ཆེན་པོ་ལ་ཞུགས་པའི་གང་ཟག་ལ།  འདི་ཇི་ཙམ་བསླབ་ཀྱང་སངས་རྒྱས་པར་མི་ནུས།  ཐེག་དམན་དུ་སེམས་སྐྱེད་ཅིག་འཁོར་བ་ལས་གྲོལ་བར་འགྱུར་རོ་ཞེས་སྨྲས་ཏེ།  རྫོགས་བྱང་ལས་བསམ་པ་བཟློག་པར་བྱེད་ན་ཕམ་པ་བརྒྱད་པ་ཡིན་(༡༦)ནོ།  ། དགུ་པ་སོ་ཐར་སྤངས་པའི་ཕམ་པ་ནི།  སོ་སོར་ཐར་བའི་ཚུལ་ཁྲིམས་ལ་བསླབ་པས་ཅི་ཞིག་བྱ།  ཐེག་ཆེན་ལས་ཟློག་ཅིག་སྒོ་གསུམ་དག་པར་བྱེད་ནུས་སོ་ཞེས་སོ་ཐར་ལས་ཟློག་པར་བྱེད་ན་ཕམ་པ་དགུ་པ་ཡིན་ནོ།  ། བཅུ་པ་ཉན་ཐོས་ཀྱི་ཐེག་པ་ལ་སྐུར་བ་འདེབས་པའི་ཕམ་པ་ནི།  ཉན་རང་གི་ཐེག་པ་ལ་ཇི་ཙམ་བསླབས་ཀྱང་།  ཉོན་མོངས་སྤོང་བར་བྱེད་མི་ནུས་ཞེས་སེམས་ཤིང་ལྟ་བར་བྱེད་པ་དང་སྨྲ་བར་བྱེད་པ་ན་ཕམ་པ་བཅུ་པ་ཡིན་ནོ།  ། བཅུ་གཅིག་པ་བདག་བསྟོད་གཞན་སྨོད་ཀྱི་ཕམ་པ་ནི།  སྔར་བཞིན་མི་ཆོས་བླ་མ་བྱས་ན་ཕམ་པ་བཅུ་གཅིག་པ་ཡིན་ནོ།  ། བཅུ་གཉིས་པ་མི་ཆོས་བླ་མ་རྫུན་སྨྲ་བའི་ཕམ་པ་ནི།  ཡུལ་སྨྲ་ཤེས་དོན་གོ་ལ་སྟོང་ཉིད་ལ་སོགས་པ་བསྟན་ནས།  འདི་རྣམས་ནི་ཁོ་བས་མངོན་སུམ་དུ་བྱས་པ་ཡིན་གྱི།  ཁྱོད་ལ་སྙིང་བརྩེ་བའི་བསམ་པས་སྨྲས་པ་ཡིན་གྱིས།  ཞེས་པའི་དོན་ལ་ཕ་རོལ་པོས་གོ་ན་ཕམ་པ་བཅུ་གཉིས་པ་ཡིན་ནོ།  ། བཅུ་གསུམ་པ་དཀོན་མཆོག་གི་དཀོར་ལེན་པའི་ཕམ་པ་ནི།  རྒྱལ་པོས་དགེ་སྦྱོང་ལ་ནོར་གྱི་ཆད་པས་གཅོད་དུ་བཅུག་ནས།  དགེ་སྦྱོང་དེས་ཀྱང་བརྐུ་བ་དང་བརྐུར་འཇུག་པའི་དཀོར་དེ་ཉིད།  རང་གིས་ཤེས་བཞིན་དུ་ལེན་པར་བྱེད་ན་ཕམ་པ་བཅུ་གསུམ་པ་ཡིན་ནོ།  ། བཅུ་བཞི་པ་ཁྲིམས་ངན་འཆའ་བའི་ཕམ་པ་ནི།  ཆོས་སྤྱོད་པར་བྱུང་བའི་དགེ་སྦྱོང་རྣམས་ཞི་གནས་དང་།  དེ་དང་མཐུན་པའི་ལམ་བསྒོམ་པ་ཡིད་ལ་བྱེད་པ་ན།  དེའི་ཡིད་བྱེད་རྣམས་འདོར་དུ་འཇུག་པ་དང་།  དེ་རྣམས་ཀྱི་དབང་བའི་ཟས་གོས་ཡོ་བྱད་ལ་སོགས་པ་ཕྲོགས་ནས།  ཁ་ཏོན་བྱེད་པའི་དགེ་སྦྱོང་སོགས་ལ་སྦྱིན་པར་བྱེད་པ་ནི་ཕམ་པ་བཅུ་བཞི་པ་ཡིན་ནོ།  ། ཕམ་པ་དེ་རྣམས་གང་རུང་གཅིག་བྱུང་ན་སེམས་ཅན་དམྱལ་བ་ཆེན་པོར་སྐྱེ་བར་འགྱུར་ན།  ཕམ་པ་ཐམས་ཅད་བྱུང་ན་དམྱལ་བར་སྐྱེ་བར་ལྟ་ཅི་སྨོས་པས།  ནམ་མཁའི་སྙིང་པོའི་མདུན་དུ་བཤགས་པ་ལ་སོགས་པའི་སྤྱོད་ལམ་ལ་གནས་ནས་རྩ་ལྟུང་གིས་མ་གོས་པར་བྱའོ་སྙམ་པའི་བསམ་པས་ཀུན་ནས་བླངས་ཏེ།  བསྲུང་ཚུལ་ལ་འབད་པར་གལ་ཆེའོ། །  ། ། གཉིས་པ་ཉེས་བྱས་ཀྱིས་མ་གོས་པ་བྱ་ཚུལ་ནི།  དཀོན་མཆོག་གསུམ་ལ་གསུམ་མི་མཆོད།  ། ཅེས་པ་ནི།  དཀོན་མཆོག་གསུམ་གང་རུང་གི་ཡོན་ཏན་བརྗོད་པ་སྔོན་དུ་བཏང་ནས་ཐ་ན་ལུས་ཀྱིས་ཕྱག་གཅིག་ཙམ་དང་།  ངག་གིས་ཚིགས་བཅད་གཅིག་ཙམ་མ་བརྗོད་པར་ཉིན་མཚན་གཅིག་འདས་ན་ཉེས་པར་འགྱུར་རོ།  ། དེ་ཡང་ལེ་ལོ་དང་སྙོམས་ལས་ཀྱིས་མ་བྱས་ན་ཉོན་མོངས་ཅན་གྱི་ཉེས་པར་འགྱུར་ལ།  རྗེད་ངེས་ཀྱི་མ་བྱས་ན་ཉོན་མོངས་ཅན་མ་ཡིན་པའི་ཉེས་པར་འགྱུར་རོ།  ། འདོད་པའི་སེམས་ཀྱིས་རྗེས་སུ་འཇུག། ཅེས་པ་ནི།  འདོད་པ་ཆེ་ཞིང་ཆོག་མི་ཤེས་པས།  རྙེད་བཀུར་ལ་སོགས་པའི་བསམ་པ་སྐྱེས་པ་དེ་མ་ཐག་དགག་པར་མ་བྱས་ན་ཉེས་པར་འགྱུར་རོ།  ། རྒན་པ་རྣམས་ལ་གུས་མི་བྱེད།  ། ཅེས་པ་ནི།  རང་ལས་བསླབ་པ་རྒན་པའི་བྱང་སེམས་ལ།  ང་རྒྱལ་དང་ཁོང་ཁྲོའི་བསམ་པས།  ལྡང་བ་དང་སྟན་གདིང་བ་སོགས་མི་བྱེད་ན་ཉེས་པར་འགྱུར་རོ།  ། དྲིས་(༡༧)པ་ལ་ནི་ལན་མི་འདེབས།  ཞེས་པ་ནི།  དེ་དག་གི་བསམ་པ་དག་པས་ཆོས་ལ་སོགས་པ་དྲི་བ་ན།  ལན་འདེབས་པར་མི་བྱེད་ན་ཉེས་པར་འགྱུར་རོ།  ། མགྲོན་པོས་བདག་གིར་མི་བྱེད་པ།  ། ཞེས་པ་ནི།  རང་ཉིད་གཞན་གྱིས་མགྲོན་དུ་བོས་པ་ན།  ཀུན་སློང་ངན་པས་འགྲོ་བར་མི་བྱེད་ན་ཉེས་པར་འགྱུར་རོ།  ། གསེར་ལ་སོགས་པ་ལེན་མི་བྱེད།  ། ཅེས་པ་ནི།  རང་ཉིད་ལ་གཞན་གྱིས་གསེར་ལ་སོགས་པ་རིན་པོ་ཆེ་བསམ་པ་དག་པས་བྱིན་པ་ལེན་པར་མི་བྱེད་ན་ཉེས་པར་འགྱུར་རོ།  ། ཆོས་འདོད་པ་ལ་སྦྱིན་མི་བྱེད།  ། ཅེས་པ་ནི།  ཆོས་སློང་བར་བྱེད་པ་ལ་ཆོས་སྦྱིན་པར་མི་བྱེད་ན་ཉེས་པར་འགྱུར་རོ།  ། ཚུལ་ཁྲིམས་འཆལ་རྣམས་ཡལ་བར་དོར།  ། ཞེས་པ་ནི།  ཚུལ་ཁྲིམས་འཆལ་བ་དང་མཚམས་མེད་བྱེད་པ་འདུལ་བར་ནུས་བཞིན་དུ་ཡལ་བར་འདོར་ན་ཉེས་པའོ།  ། ཕ་རོལ་དད་ཕྱིར་སློབ་མི་བྱེད།  ཅེས་པ་ནི།  གཞན་རྣམས་མ་དད་པ་དད་པར་བྱ་བའི་ཕྱིར།  སོ་སོ་ཐར་བ་ལ་ཚུལ་བཞིན་སློབ་པར་མི་བྱེད་ན་ཉེས་པའོ།  ། སེམས་ཅན་དོན་ལ་བྱ་བ་ཆུང་།  ། ཞེས་པ་ནི།  སྙིང་ལས་ཆུང་ངུས་བྱང་སེམས་ཀྱི་སྤྱོད་པ་དང་འགལ་བར་མཐོང་ནས།  སོ་ཐར་གྱི་བཅས་པ་ལ་མི་སློབ་པར་བྱེད་ན་ཉེས་པའོ།  ། སྙིང་བརྩེར་བཅས་ནས་མི་དགེ་མེད།  ཅེས་པ་ནི།  བྱང་སེམས་ཀྱི་སྡོམ་པ་དང་ལྡན་ཞིང་བདག་བས་གཞན་གཅེས་པའི་བྱང་ཆུབ་ཀྱི་སེམས་དང་ལྡན་པ་ལ།  སྲོག་གཅོད་སོགས་ལུས་ངག་གི་བདུན་པོ་གནང་ལ།  དེ་རྣམས་གནང་བཞིན་དུ་མ་བྱས་ན་ཉེས་པའོ།  ། འཚོ་བ་ལོག་པ་དང་དུ་ལེན།  ། ཞེས་པ་ནི།  ལོག་འཚོ་རྣམས་འབད་པས་དགག་པར་མི་བྱེད་ཅིང་དང་དུ་ལེན་ན་ཉེས་པའོ།  ། འཕྱར་ནས་རབ་ཏུ་རྒོད་ལ་སོགས།  ། ཞེས་པ་ནི།  འཕྱར་གཡེང་དང་རྒོད་བག་གི་བསམ་པས་ཆོས་དང་འགལ་བའི་བག་མེད་ལ་འཇུག་ན་ཉེས་པའོ།  ། ཕ་རོལ་བཤད་ཀྱི་ཆགས་པ་སྤོང་།  ། ཞེས་པ་ནི།  ཕ་རོལ་པོས་བཤད་སྦྱངས་ཚུལ་བཞིན་དུ་བྱས་ཀྱང་དང་དུ་ལེན་པར་མི་བྱེད་ན་ཉེས་པའོ།  ། ཁྲོས་པའི་སེམས་ཀྱིས་རྗེས་སུ་འཇུག། ཅེས་པ་ནི།  གཞན་ལ་ཁྲོ་བ་ལ་སོགས་པའི་སེམས་སྐྱེས་པ་ན་དེ་མི་དགག་ཅིང་དེའི་རྗེས་སུ་འཇུག་ན་ཉེས་པའོ།  ། རྙེད་བཀུར་འདོད་ཕྱིར་འཁོར་རྣམས་སྡུད།  ། ཅེས་པ་ནི།  རྙེད་པ་དང་བཀུར་སྟི་ཁོ་ན་འདོད་པའི་ཕྱིར་དུ་འཁོར་སྡུད་པར་བྱེད་ན་ཉེས་པའོ།  ། ལེ་ལོ་ལ་སོགས་སེལ་མི་བྱེད།  ། ཅེས་པ་ནི།  ལེ་ལོ་དང་སོགས་ཀྱི་སྒྲས་ཉལ་བ་དང་སྙེས་པ་ལ་སོགས་པའི་བདེ་བ་ཚོད་དང་མི་ལྡན་པར་ཉམས་སུ་མྱོང་བར་བྱེད་ན་ཉེས་པའོ།  ། ཆགས་པས་བྲེ་མོའི་གཏམ་ལ་བརྟེན།  ། ཞེས་པ་ནི།  འདུ་འཛི་ལ་ཆགས་པའི་གཏམ་དང་།  ཅ་ཅོ་སོགས་ཀྱིས་དུས་ཡོལ་བར་བྱེད་ན་ཉེས་པའོ།  ། ཏིང་ངེ་འཛིན་གྱི་དོན་མི་འཚོལ།  ། ཞེས་པ་ནི།  སེམས་གནས་པ་ལས་ཙམ་པའི་གདམས་ངག་འཚོལ་བ་ལ་བརྩོན་པར་མི་བྱེད་ན་ཉེས་པའོ།  ། བསམ་གཏན་སྒྲིབ་པ་སྤོང་མི་བྱེད།  ། ཅེས་པ་ནི།  དགེ་བའི་ཏིང་ངེ་འཛིན་ལ་རྩེ་གཅིག་ཏུ་གནས་པ་ལ་གེགས་བྱེད་ཀྱི་སྒྲིབ་པ་རྣམས་གཉན་པོས་སྤོང་བར་མི་བྱེད་ན་ཉེས་པའོ།  ། བསམ་གཏན་རོ་ལ་ཡོན་ཏན་ལྟ།  ། ཞེས་པ་ནི།  འཇིག་རྟེན་པའི་བསམ་གཏན་གྱི་བདེ་བའི་རོ་ལ་ཆགས་པའི་སྒོ་ནས་ཡོན་ཏན་དུ་ལྟ་ན་ཉེས་(༡༨)པའོ།  ། ཉན་ཐོས་ཐེག་པ་སྤོང་བར་བྱེད།  ། ཅེས་པ་ནི།  ཉན་ཐོས་ཀྱི་ཐེག་པ་ལ་སློབ་པར་མི་བྱ།  ཞེས་སྤོང་བར་བྱེད་ན་ཉེས་པའོ།  ། འཁོར་བ་གཅིག་པར་བགྲོད་པར་སེམས།  ། ཞེས་པ་ནི།  བྱང་སེམས་ཀྱི་འཁོར་བར་བསྐལ་པ་མང་པོར་གནས་ནས་སེམས་ཅན་གྱི་དོན་བྱེད་དགོས་པས།  རྩ་ཉོན་དང་ཉེ་ཉོན་ལ་སོགས་པའི་ཉོན་མོངས་རྣམས་འཇིགས་པར་མི་བྱ་ཞེས་དེ་ལྟར་དུ་སྨྲ་བར་བྱེད་པ་ནི་ཉེས་པའོ།  ། གྲགས་པ་མ་ཡིན་པ་སྤོང་བ།  ། ཞེས་པ་ནི།  རང་ལ་མི་སྙན་པ་འབྱུང་བའི་གཞི་སེལ་བར་མི་བྱེད་ན་ཉེས་པའོ།  ། ཉོན་མོངས་བཅས་ཀྱང་ཆོས་མི་བྱེད།  ། ཅེས་པ་ནི།  རང་གིས་གཞན་ལ་ཉེས་པ་བཅས་པས།  གཞན་ཐེ་ཚོམ་དུ་གྱུར་ན་ཡང་།  དེ་ཉིད་བཤད་སྦྱངས་མི་བྱེད་ན་ཉེས་པའོ།  ། གཤེ་ལ་ལན་དུ་གཤེ་ལ་སོགས།  ། ཞེས་པ་ནི།  གཞན་གྱིས་གཤེ་བ་དང་།  བརྡེག་པ་ལ་སོགས་པའི་ལན་དུ།  དེ་ལྟ་བུ་བྱེད་ན་ཉེས་པའོ།  ། ཁྲོས་པ་རྣམས་ནི་ཡལ་བར་འདོར།  ། ཞེས་པ་ནི།  རང་ལ་གཞན་གྱིས་ཁྲོ་བ་ལ་སོགས་པའི་ཉེས་པ།  བྱས་པ་དེ་ཉིད་འདོར་བར་བྱེད་ན་ཉེས་པའོ།  ། རང་ཚུལ་ཡོད་བཞིན་དེ་ལ་བརྩོན།  ། ཞེས་པ་ནི།  ཐེག་ཆེན་གྱི་ཆོས་ལ་བརྩོན་པར་མི་བྱེད་པར།  ཉན་ཐོས་ཀྱི་ལམ་ལ་བརྩོན་པར་བྱེད་ན་ཉེས་པའོ།  ། བརྩོན་མིན་ཕྱི་རོལ་བསྟན་བཅོས་བརྩོན།  ། ཞེས་པ་ནི།  སངས་རྒྱས་ཀྱི་གསུང་ལ་བརྩོན་པར་མི་བྱེད་པར།  ཕྱི་རོལ་པའི་བསྟན་བཅོས་ལ་བརྩོན་ན་ཉེས་པའོ།  ། བརྩོན་པར་བྱས་ཀྱང་དེ་ལ་དགའ།  ། ཞེས་པ་ནི།  སངས་རྒྱས་ཀྱི་གསུང་ལ་བརྩོན་པར་བྱས་ཀྱང་ཕྱི་རོལ་པའི་བསྟན་བཅོས་ལ་དགའ་བར་བྱེད་ན་ཉེས་པའོ།  ། ཐེག་པ་ཆེན་པོ་སྤོང་བར་བྱེད།  ། ཅེས་པ་ནི།  ཐེག་ཆེན་གྱི་སྡེ་སྣོད་ལ་མི་སློབ་ཅེས་བརྗོད་ན་ཉེས་པའོ།  ། བདག་ལ་བསྟོད་ཅིང་གཞན་ལ་སྨོད།  ། ཅེས་པ་ནི།  ཁོང་ཁྲོའི་བསམ་པས་བདག་ལ་བསྟོད་ཅིང་གཞན་ལ་སྨོད་པར་བྱེད་ན་ཉེས་པའོ།  ། ཆོས་ཀྱི་དོན་དུ་འགྲོ་མི་བྱེད།  ། ཅེས་པ་ནི།  ཆོས་ཉན་པ་དང་འབེལ་བའི་གཏམ་སོགས་ལ་བརྩོན་པར་མི་བྱེད་ན་ཉེས་པའོ།  ། དེ་ལ་སྨོད་དང་ཡི་གེ་བརྟེན།  ། ཞེས་པ་ནི།  དགེ་བའི་བཤེས་གཉེན་ལ་སྨོད་ཅིང་ཡི་གེ་ལ་བརྟེན་པ་དང་།  དོན་ལེགས་པ་ལ་མི་རྟོན་ཅིང་ཚིག་ལེགས་པ་ལ་རྟོན་ན་ཉེས་པའོ།  ། ནད་པའི་རིམ་འགྲོ་བྱ་བ་སྤང་།  ། ཞེས་པ་ནི།  ནད་པའི་རིམ་འགྲོ་སོགས་ཀྱི་བྱ་བ་ལ་མི་བརྩོན་ཞིང་སྤོང་བར་བྱེད་ན་ཉེས་པའོ།  ། སྡུག་བསྔག་སེལ་བར་མི་བྱེད་ན།  ། ཞེས་པ་ནི།  གཞན་གྱིས་སྡུག་བསྔལ་སེལ་བར་བྱེད་ནུས་བཞིན་དུ་མི་བྱེད་ན་ཉེས་པའོ།  ། བག་མེད་པ་ལ་རིགས་མི་སྟོན།  ། ཞེས་པ་ནི།  འདི་ཕྱིའི་དོན་དུ་བག་མེད་ཀྱི་སྤྱོད་པ་རྣམས་ཟློག་པར་མི་བྱེད་ན་ཉེས་པའོ།  ། བྱས་པ་ལན་དུ་ཕན་མི་འདོགས།  ། ཞེས་པ་ནི།  གཞན་གྱིས་ཕན་པ་ལ་སོགས་པ་བྱས་པའི་ལན་དུ་ཕན་འདོགས་པར་མི་བྱེད་ན་ཉེས་པའོ།  ། གཞན་གྱི་མྱ་ངན་སེལ་མི་བྱེད།  ། ཅེས་པ་ནི།  གཞན་སྡུག་བསྔལ་བའི་མྱ་ངན་གྱིས་ཟིན་པ་རྣམས་ཀྱི་མྱ་ངན་སོགས་སེལ་བར་མི་བྱེད་ན་ཉེས་པའོ།  ། ནོར་འདོད་པ་ལ་སྦྱིན་མི་བྱེད།  ། ཅེས་པ་ནི།  གཞན་ནོར་འདོད་པ་རྣམས་ལས་སེར་སྣའི་ཀུན་སློང་མེད་ཀྱང་ནོར་སྦྱིན་པར་མི་བྱེད་ན་ཉེས་པའོ།  ། འཁོར་རྣམས་ཀྱིས་ནི་དོན་མི་བྱེད།  ། (༡༩)ཅེས་པ་ནི།  ནུས་བཞིན་དུ་འཁོར་རྣམས་ཀྱི་དོན་མི་བྱེད་ན་ཉེས་པའོ།  ། གཞན་གྱི་བློ་དང་འཐུན་མི་འཇུག། ཅེས་པ་ནི།  གཞན་གྱི་བློ་དང་འཐུན་པར་མི་བྱེད་ན་ཉེས་པའོ།  ། ཡོན་ཏན་སྔགས་པ་སྨྲ་མི་བྱེད།  ། ཅེས་པ་ནི།  གཞན་གྱི་བདེན་པའི་ཡོན་ཏན་དང་སྔགས་པ་སྨྲ་བར་མི་བྱེད་ན་ཉེས་པའོ།  ། རྐྱེན་དང་འཚམ་པར་ཚར་མི་གཅོད།  ། ཅེས་པ་ནི།  ནུས་པ་ཡོད་བཞིན་དུ་ཆད་པས་བཅད་པ་དང་།  དམའ་འབེབས་དང་།  བསྐྲད་པར་རིགས་པ་རྣམས་ལ་དེ་དག་མི་བྱེད་ན་ཉེས་པའོ།  ། རྫུ་འཕྲུལ་སྡིགས་ལ་སོགས་མི་བྱེད།  ། ཅེས་པ་ནི།  རྫུ་འཕྲུལ་དང་ལྡན་ན།  སྡིགས་པ་དང་བསྐྲད་པ་སོགས་མི་བྱེད་ན་ཉེས་པའོ།  ། འདི་རྣམས་ཀྱི་ཚིག་ཅི་རིགས་པ་འགའ་ཞིག་རྣམས་སུ།  ང་རྒྱལ་དང་།  མནར་སེམས་དང་།  ཁོང་ཁྲོ་དང་།  ཕྲག་དོག་སོགས་ལྡན་མི་ལྡན་དང་།  དེ་རྣམས་ཀྱིས་ཀུན་ནས་བླངས་མ་བླངས་སོགས་གཞན་ལ་ལེ་ལོ་དང་།  སྙོམས་ལས་དང་།  ཉོན་མོངས་ཅན་དང་།  ཉོན་མོངས་ཅན་མ་ཡིན་པའི་ཉེས་པར་འགྱུར་མི་འགྱུར་ཤེས་དགོས་པ་ཡོད་དོ།  ། གཞན་ཡང་།  སྙིང་རྗེར་ལྡན་ཞིང་བྱམས་པའི་ཕྱིར།  ། སེམས་དགེ་བ་ལ་ཉེས་པ་མེད།  ། ཅེས་པ་ནི།  བྱམས་སྙིང་རྗེ་བྱང་ཆུབ་ཀྱི་སེམས་དང་།  དགེ་སེམས་རྣམ་པར་དག་པས་ཀུན་ནས་བླངས་ཏེ།  རང་འདོད་ཀྱི་བསམ་པ་མེད་ཅིང་།  གཞན་དོན་ཁོ་ན་སེམས་དཔའི་བྱང་སེམས་ཀྱིས།  སྔར་བཤད་པའི་ཉེས་པ་འདི་རྣམས་སྤྱད་ཀྱང་ཉེས་པ་མི་འོང་བར་གསུངས་སོ།  ། འདི་ནི་ཕམ་པ་དང་ཉེས་བྱས་རྣམས་བསྲུང་ཚུལ་གྱི་སྙིང་པོའི་སྙིང་པོ་ཙམ་ཞིག་བརྗོད་པ་ཡིན་ནོ།  ། ཕམ་པ་སོ་སོའི་རང་བཞིན།  ཉེས་བྱས་སོ་སོའི་རང་བཞིན།  ཕམ་པ་སོ་སོའི་བྱེད་ལས།  དེ་དག་གི་དབྱེ་བ།  ཀུན་དཀྲིས་གསུམ་གྱི་དབྱེ་བ།  གཏོང་བའི་རྒྱུ།  ཕམ་པ་ཉེས་བྱས་རྣམས་ཇི་ལྟར་བསྲུང་ཚུལ་རྣམས་གཞན་དུ་ཤེས་པར་བྱའོ།  །
བྱང་ཆུབ་སེམས་དཔའི་བསླབ་བྱ་མདོར་བསྡུས་པ།  རྒྱལ་བ་བློ་བཟང་དོན་གྲུབ་ཀྱིས་མཛད་པའོ། །  ། །